**הלכה ומשמעות ברכות השחר**

**תלמוד בבלי מסכת ברכות דף ס עמוד ב**

הנכנס לישן על מטתו אומר משמע ישראל עד והיה אם שמוע. ואומר ברוך המפיל חבלי שינה על עיני ותנומה על עפעפי ומאיר לאישון בת עין. יהי רצון מלפניך ה' אלהי שתשכיבני לשלום, ותן חלקי בתורתך, ותרגילני לידי מצוה, ואל תרגילני לידי עבירה, ואל תביאני לידי חטא, ולא לידי עון, ולא לידי נסיון, ולא לידי בזיון, וישלוט בי יצר טוב ואל ישלוט בי יצר הרע ותצילני מפגע רע ומחלאים רעים ואל יבהלוני חלומות רעים והרהורים רעים, ותהא מטתי שלמה לפניך, והאר עיני פן אישן המות, ברוך אתה ה' המאיר לעולם כולו בכבודו.

כי מתער, אומר: אלהי, נשמה שנתת בי טהורה, אתה יצרתה בי, אתה נפחתה בי, ואתה משמרה בקרבי, ואתה עתיד ליטלה ממני ולהחזירה בי לעתיד לבא, כל זמן שהנשמה בקרבי מודה אני לפניך ה' אלהי ואלהי אבותי רבון כל העולמים אדון כל הנשמות, ברוך אתה ה' המחזיר נשמות לפגרים מתים.

כי שמע קול תרנגולא, לימא: ברוך אשר נתן לשכוי בינה להבחין בין יום ובין לילה.

כי פתח עיניה, לימא: ברוך פוקח עורים.

כי תריץ ויתיב, לימא: ברוך מתיר אסורים.

כי לביש, לימא: ברוך מלביש ערומים.

כי זקיף, לימא: ברוך זוקף כפופים.

כי נחית לארעא, לימא: ברוך רוקע הארץ על המים.

כי מסגי, לימא: ברוך המכין מצעדי גבר.

כי סיים מסאניה, לימא: ברוך שעשה לי כל צרכי.

כי אסר המייניה, לימא: ברוך אוזר ישראל בגבורה.

כי פריס סודרא על רישיה, לימא: ברוך עוטר ישראל בתפארה.

כי מעטף בציצית, לימא: ברוך אשר קדשנו במצותיו וצונו להתעטף בציצית.

כי מנח תפילין אדרעיה, לימא: ברוך אשר קדשנו במצותיו וצונו להניח תפילין. ארישיה, לימא: ברוך אשר קדשנו במצותיו וצונו על מצות תפילין.

כי משי ידיה, לימא: ברוך אשר קדשנו במצותיו וצונו על נטילת ידים.

כי משי אפיה, לימא: ברוך המעביר חבלי שינה מעיני ותנומה מעפעפי, ויהי רצון מלפניך ה' אלהי שתרגילני בתורתך ודבקני במצותיך, ואל תביאני לא לידי חטא ולא לידי עון ולא לידי נסיון ולא לידי בזיון, וכוף את יצרי להשתעבד לך, ורחקני מאדם רע ומחבר רע, ודבקני ביצר טוב ובחבר טוב בעולמך, ותנני היום ובכל יום לחן ולחסד ולרחמים בעיניך ובעיני כל רואי, ותגמלני חסדים טובים, ברוך אתה ה' גומל חסדים טובים לעמו ישראל.

**תוספות מסכת ברכות דף ס עמוד ב**

כי שמע קול תרנגולא אומר ברוך שנתן לשכוי בינה להבחין - והוא הדין אפילו כי לא שמע דאין ברכה זו אלא להבחנה על הנאת האורה שתרנגול מבחין והוא נהנה מן האור.

כי פריס סודרא על רישיה - וה"ה לכל כובע ולכל כסוי ודוקא כשנהנה אבל אם אינו נהנה כגון שהוא שוכב על מטתו לא יברך לא זו ולא מלביש ערומים ולא ברכות כיוצא בהן כיון שלא נהנה כדמשמע בפרק שלישי דמגילה (דף כד:) גבי מי שלא ראה מאורות מימיו דכולי עלמא בעי שיהנה מן האורה.

**שיטה מקובצת מסכת ברכות דף ס עמוד ב**

בכל הני דאמרינן כי פריס כי מנח כי מסגי וכו'. כתבו בתוספות דכל היכא שאינו עושה אותו מעשה כגון שוכב על מטתו ואינו קם או שאין לו סודר לפרוס על ראשו אינו מברך כיון שאינו נהנה. וכן כתב הראב"ד ז"ל.

**ר' יהודה הנשיא אלברצלוני**

אבל על השכוי כתבו בתוספות שמברך אף על פי שלא שמע שעל שהוא מבחין בין חשכה לאורה נתקנה והאדם נהנה מן האורה. ולא נתקנה על הנאת השמיעה מפני שאדם מבחין בו השעות דפעמים אין אדם צריך לאותה הנאה וכל ששמע מברך אלא כדפרישנא. [וכן] שלא עשני גוי ועבד ואשה לעולם מברך אותן. אבל הרב ר' יהודה הנשיא אלברצלוני ז"ל כתב דלעולם מברך כל אלו הברכות דעל סדר מעשה בראשית ועל מנהגן של בני אדם נתקנו.

**ספר שבולי הלקט ענין תפילה סימן ד**

דין ברכת מגביה שפלים וברכת עוטר ישראל בתפארה.

ועל ברכת מגביה שפלים. מצאתי בתשובות הגאונים ז"ל שרב עמרם גאון זצ"ל הסיר מגביה שפלים. ויש תמיהין למה לא הסיר מתיר אסורים. שהרי שניהן אינן במטבע. והתשובה למה יסיר מתיר אסורים והנה היא כתובה בדברי חברים ובמטבע הוא מפי הגבורים שכן אמרו כי פשיט כרעיה אומר מתיר אסורים. ולדברי אילו ואילו ברכה קבועה היא מימי רבותינו. ומי הוא שהי' בו כח להסיר אבל באמת מגביה שפלים הסיר שאינה במטבע שטבעו חכמים. ועוד שהרי בזוקף כפופים די לו שהוא מענין מגביה שפלים ועל מתיר אסורים לא דבר כלום: וכן מצאתי בתשובות שהסיר רב עמרם גאון זצ"ל עוטה ישראל בתפארה. לפי שאין עטיפת סודר נוהגת במקומנו. וגם רב נטרונאי גאון זצ"ל לא כתב עוטה ישראל בתפארה:

**רמב"ם הלכות תפילה ונשיאת כפים פרק ז**

**הלכה א** כשתקנו חכמים דברי תפלות אלו תקנו ברכות אחרות לברך אותן בכל יום אלו הן: כשיכנס אדם למטתו לישן בלילה מברך ברוך אתה יי' אלהינו מלך העולם המפיל חבלי שינה על עיני והמשקיע שינת תרדמה והמאיר לאישון בת עין, יהי רצון מלפניך יי' אלהי שתצילני מיצר רע ומפגע רע ואל יבהלוני חלומות רעים ולא הרהורים רעים ותהא מטתי שלימה לפניך ותעמידני ממנה לחיים ולשלום והאירה עיני פן אישן המות ברוך אתה יי' המאיר לעולם כולו בכבודו.

**הלכה ב** וקורא פרשה א ראשונה מקריאת שמע ב וישן ואפילו אשתו ישנה עמו (קורא פסוק ראשון או פסוקי רחמים ואחר כך יישן) ואם אנסתו ג שינה קורא אפילו פסוק ראשון או פסוקי רחמים ד ואחר כך יישן.

**הלכה ג** בשעה שייקץ בסוף שנתו מברך והוא על מטתו כך: אלהי נשמה שנתת בי טהורה אתה בראתה ואתה יצרתה ואתה נפחתה בי ואתה משמרה בקרבי ואתה עתיד ליטלה ממני ואתה עתיד להחזירה בי לעתיד לבא כל זמן שהנשמה תלויה בקרבי מודה אני לפניך יי' אלהי רבון כל המעשים ברוך אתה יי' המחזיר נשמות לפגרים מתים.

**הלכה ד** כששומע קול התרנגולים מברך ברוך אתה יי' אלהינו מלך העולם הנותן לשכוי בינה להבחין בין יום ובין לילה, כשלובש בגדיו מברך ברוך אתה יי' אלהינו מלך העולם מלביש ערומים, כשמניח סדינו על ראשו מברך ברוך אתה יי' אלהינו מלך העולם עוטר ישראל בתפארה, כשמעביר ידיו על עיניו מברך פוקח עורים, כשישב על מטתו מברך מתיר אסורים, כשמוריד רגליו מן המטה ומניחם על גבי קרקע מברך רוקע הארץ על המים, כשעומד מברך זוקף כפופים, כשנוטל ידיו מברך אשר קדשנו במצותיו וצונו על נטילת ידים, כשרוחץ פניו מברך ברוך אתה יי' אלהינו מלך העולם המעביר חבלי שינה מעיני ותנומה מעפעפי יהי רצון מלפניך יי' אלהי ואלהי אבותי שתרגילני לדבר מצוה ואל תרגילני לדבר עבירה ועון ותשלט בי יצר טוב ואל ישלוט בי יצר רע ותחזקני במצותיך ותן חלקי בתורתך ותתנני לחן ולחסד ולרחמים בעיניך ובעיני כל רואי ותגמלני חסדים טובים ברוך אתה יי' גומל חסדים טובים.

**הלכה ה** וכל זמן שיכנס לבית הכסא אומר קודם שיכנס התכבדו מכובדים קדושים משרתי עליון עזרוני עזרוני שמרוני שמרוני המתינו לי עד שאכנס ואצא שזה דרכן של בני אדם, ואחר שיצא מברך ברוך אתה יי' אלהינו מלך העולם אשר ה יצר את האדם בחכמה וברא בו נקבים נקבים חלולים חלולים גלוי וידוע לפני כסא כבודך שאם יסתם אחד מהם או אם יפתח אחד מהם אי אפשר להתקיים אפילו שעה אחת ברוך אתה יי' רופא כל בשר ומפליא לעשות.

**הלכה ו** כשחוגר חגורו מברך אוזר ישראל בגבורה, כשלובש נעליו מברך שעשית לי כל צרכי, כשמהלך לצאת לדרך מברך המכין מצעדי גבר, ומברך אדם בכל יום ברוך אתה יי' אלהינו מלך העולם שלא עשני גוי, ברוך אתה יי' אלהינו מלך העולם שלא עשני אשה, ברוך אתה יי' אלהינו מלך העולם שלא עשני ו עבד.

**הלכה ז** שמנה עשר ברכות אלו אין להם סדר אלא מברך כל אחת מהן על דבר שהברכה בשבילו בשעתו, כיצד הרי שחגר חגורו והוא על מטתו מברך אוזר ישראל בגבורה, ז שמע קול התרנגול מברך הנותן לשכוי בינה, וכל ברכה מהן שלא נתחייב בה אינו מברך אותה.

**הלכה ח** כיצד לן בכסותו אינו מברך כשעומד מלביש ערומים, הלך יחף אינו מברך שעשית לי כל צרכי, ביום הכפורים ובתשעה באב שאין שם רחיצה ח אינו מברך נטילת ידים ולא המעביר חבלי שינה, אם לא נכנס לבית הכסא אינו מברך אשר יצר את האדם, וכן שאר ברכות אלו.

**הלכה ט** נהגו העם ברוב ערינו לברך ברכות אלו זו אחר זו בבית הכנסת בין נתחייבו בהן בין לא נתחייבו בהן וטעות הוא ואין ראוי לעשות כן ולא יברך ברכה אלא אם כן נתחייב בה.

**שו"ת ר' אברהם בן הרמב"ם הלכות תפילה ונשיאת כפים פרק ז הלכה ט**

[ט] שאלה הזכרתם - יאדירכם האל - שהמנהג פשוט אצלכם מקדם לברך הברכות המפורסמות כמו מתיר אסורים ופוקח עורים והשאר כל יום השכם בבית הכנסת, וכבר עינו בכל מה שהזכרתם בזה. ומה שאנו אומרים בתשובתו הוא שלא אתם בלבד טועים בשאלה הזאת, אלא רוב המקומות ששמענו עליהם עושים כמוכם, ר"ל שהם אומרים את הברכות הנזכרות כלן בבית הכנסת ברבים לפני פסוקי זמרה וכך היו עושים במצרים עד שבטלנו מנהג זה עם שאר ההנהגות הנפסדות שבטלנו.

ומה שצריך שתדעו הוא שאע"פ שנמסר בשם רבינו האיי ז"ל ורבינו סעדיה גאון ז"ל מה שנמסר, הרי האמת, המסייעים לה לשון הגמרא (ברכות ס ב) וגם ההקש כלו, הוא היפך המנהג שנתפשט בענין זה, והוא שאין מברכים ברכה אלא בשעתה, בזמן חיובה. כי הברכות האלה לא תקנו החכמים ז"ל חובה לאמרם כמו אמירת שמונה עשרה ברכה של תפלה, אלא הן תוקנו למעשים ותנועות. ואין טעם לאמרן בבית הכנסת ברבים, בהעדר התנועות והמעשים האלה. ואם יאמר האומר שהן לבטלה ואין רשות לאדם לענות אמן אחריהן, הרי כך הענין במקצתן לפי הרוב, וזה פרטן.

ברכת על נטילת ידים בבית הכנסת או במקום אחר אחרי נטילת הידים הרי היא ברכה לבטלה על כל פנים. כי נטילת ידים לקרית שמע ותפלין מצוה מדבריהם, והברכה עליה חובה כמו לנר חנוכה ומקרא מגלה ושאר מצות דרבנן. ואצלנו עיקר שכל המצוות מברך עליהן עובר לעשייתן. ופרוש "עובר" "לפני", כמו שבאר התלמוד לישנא דאקדומי הוא, מלשון הכתוב ויעבר את הכושי. ואחרי עשיית המצוה והשלמתה אין טעם לברכה, מאי דהוה הוה, ואין מצוה שיברכו עליה אחרי שנשלמה עשייתה, חוץ מטבילת הגר בלבד כמו שנתבאר בפסחים. וכבר באר זה רבנו יצחק בעל ההלכות זצ"ל, ואין טעם שאדם יברך על נטילת ידים אחרי נטילתן יותר משיברך להדליק נר חנוכה אחרי שהדליק, וכשם שזה אסור כך זה אסור. ומה שנמסר בשם רבינו האיי גאון זצ"ל וזולתו בענין זה אין למדים ממנו, כמו שאמרו (ב"ב קל ב) כי אתי פסק דינא דידי לקמיכו וחזיתו ביה פירכא וכו'.

ואולם מקצת הברכות כמו אלהי נשמה שצריך אדם לאמרה בשעה שנעור משנתו, והמעביר שינה מעיני שתיקנוה שתאמר אחר רחיצת הפנים, ופוקח עורים שתיקנוה שתאמר אחרי פתיחת עינים מן השנה, וכיוצא בהם, אין אמירתם בבית הכנסת תמיד ברכה לבטלה, כי תיקנום שתאמרנה אחרי מעשים ותנועות הכרחיות לפי הרוב ואף על פי שתיקנו שתאמרנה תיכף לתנועות ולמעשים האלה, הרי אם יאחרו ויאמרו אותן בביהכ"נ אין זו ברכה לבטלה לפי הרוב. אלא שבמקצת הזמנים אפשר שתהא ברכה לבטלה, למשל אם מברכים המעביר שינה וכו' יום ט' באב או יום כפור שאין בהם רחיצת הפנים, וכיוצא בזה.

ואולם מקצת הברכות כמו רוקע הארץ על המים שאינה חובה אלא על מי שהיה ישן על מטה, ומלביש ערומים שאינה חובה אלא על מי שהיה ערום בשנתו וכיוצא בהם, הן לפי הרוב ברכה לבטלה, כי אין הבדל בין מי שישן בלבושו וברך מלביש ערומים שהיא תודה על טובה ובין מי שברך הטוב והמטיב או שהחיינו ולא אירע אצלו דבר מתחדש המחייב את הברכה הזאת. וכבר ראיתי מן הטעות הגסה שאליה מביאה השמירה של המנהגים הנפסדים האלה ששליח צבור סגיא נהור יברך פוקח עורים.

כללו של דבר, ברוב הזמנים תהיה אמירת רוב הברכות האלה בבית הכנסת על הסדר, כמו שנתפשט המנהג, לבטלה, ואסורה היא, וצריכים לחזר מן הטעות הזאת, כמו שבאר אבא מארי זצ"ל בחבור בפרק השביעי מהלכות תפלה (ה"ט), ואין מברכים ברכה אלא בזמנה, בשעת חיובה.

וכבר ראינו בכלל הברכות שכתבתם בשאלתכם ברכות שלא ידענו להם עיקר ולא זמן, כמו מגביה שפלים אחרי זוקף כפופים, ואלה לא הזכירם התלמוד, ואם נזכרה בסדור, הרי זו אולי טעות של סופר או חכם או חזן ואסור לאמרה ולא כיוצא בה ממה שנתחדש נוסף לברכות הנזכרות בתלמוד. ואמירת הברכות הנזכרות בלשון רבים כמו אלהי הנשמה שנתתה בנו או המעביר שינה מעינינו או שלא שמתנו גויים וכיוצא בהם אסורה, כי זהו שנוי הברכה, כפי שבארנו במאמר על התפלה.

ומי שטוען לאמירת הברכות הנזכרות בבית הכנסת ברבים כפי המנהג הפשוט במה שאמרו ז"ל (ר"ה כט א) כל הברכות אף על פי שיצא מוציא ושרוב הקהל אינם יודעים את הברכות האלה בעל פה ואם לא ישמעון בבית הכנסת לא יברכו, - הרי יאמר לטוען הזה: ומנין ברור לך, שהשומעים חייבים בברכות האלה שתאמרנה כלן עד שאתה טוען במה שאמרו כל הברכות אף על פי שיצא מוציא. מה שמתחייב מן הטענה הזאת הוא שיברכו מה שודאי אצלך שהשומע חייב בו, לא מה שאתה מסופק בו, והרי כאן בהרבה דברים אינו חייב כמו שבארנו. ולפי ההקש הזה יברכו בבית הכנסת בתחלת הלילה עם תפלת מעריב המפיל חבלי שינה על עיני כי היא חובה בזמן השינה ואפשר שיש שם מי שאינו זוכרה. ובתחילת כל חדש יברכו אשר במאמרו ברא שחקים וכו' כי היא חובה על מי שרואה את הלבנה בהתחדשה בתחילת החדש. וכמו כן יברכו הטוב והמטיב ודיין האמת גם כן, כי אפשר שיש שם מי שחייב בזה ואינו יודע לברך, וכמו זה ימצאו הרבה אם יעמיקו בענין.

**בית יוסף אורח חיים סימן מו**

ב ולפי סדר הגמרא היה ראוי לברך על כל אחת ואחת בשעתה ולפי שאין הידים נקיות תקנו לסדרם בבית הכנסת. כן כתב הרא"ש (פרק הרואה סו"ס כג) וכתב עוד והא דאמרינן (פסחים ז:) כל הברכות מברכין עובר לעשייתן היינו ברכות המצות שאומר בהם וצונו צריך לברך להקב"ה תחלה על מה שצונו וקרבנו לעבודתו אבל ברכה של הודאה ושבח כגון אלו יכול לברך אחר כך וטעם זה כתב הר"ן בסוף פרק קמא דפסחים (ד. ד"ה והאי) וסיים בו שאע"פ ששמע התרנגול בחצות לילה מברך עליו בשחר דכיון דלאחר מכן מברך לא נתנו חכמים בהם שיעור תכיפה ומיהו בירושלמי (ברכות פ"ט ה"ב) אמרינן גבי ברקים היה יושב בבית הכסא וכו' נראה מזה שאין ברכת השבח אלא בתוך כדי דיבור של ראיה ושמיעה אלא יש לומר שסדר ברכות הללו ברכות השבח על מנהגו של עולם ואפילו לא שמע שכוי מברך עליו וכן בכולן עכ"ל ומה שכתב שאפילו לא נתחייב בהן מברך יתבאר לקמן (ד"ה וכל הברכות) בסייעתא דשמיא:

ועל מה שכתב רבינו וגם מפני שרבים מעמי הארצות שאינם יודעים אותן וכו'. אבל ודאי חובה היא על כל יחיד ויחיד לברך אותן. כתב מהר"י אבוהב ז"ל הכוונה לומר שלא נחשוב שמאחר שאין מברכין אלו הברכות בזמנן שכבר נדחו וכיון דאידחו אידחו אמר שאין זה מן הדין אבל חובה על כל יחיד לברך ורמז עוד בזה שאינו יוצא כשאחר מברך אותם אם לא יכוין הוא לברכה לפטור עצמו ע"כ ולי נראה שרצונו לומר דסלקא דעתך אמינא שלא נתקנו לברכן אלא בציבור שאחד מברך וכולם עונים אמן אבל לא ביחיד קמ"ל. וברכת נטילת ידים אם אומר אותה בשעת נטילה או אם ממתין עד בית הכנסת נתבאר בסימן ו' (ב"י ד"ה ואם) גם שם כתבתי טעם למה שנהגו באשכנז שאחד מברך וחביריו עונין אחריו אמן וחוזרין ומברכין לעצמם הברכות שענו אחריהם אמן:

**שולחן ערוך אורח חיים הלכות ברכות השחר ושאר ברכות סימן מו**

דיני ברכת השחר, ובו ט' סעיפים.

סעיף א (א) כשיעור (ב) משנתו, (ג) יאמר: אלהי [א] נשמה; כשישמע קול התרנגול, יברך: הנותן (ד) לשכוי בינה; [ב] כשלובש, יברך: (ה) מלביש ערומים; א כשיניח <א> ידיו (ו) על [ג] עיניו, יברך: פוקח עורים; כשישב, יברך: מתיר אסורים; כשזוקף, יברך: זוקף כפופים; כשיניח רגליו בארץ, יברך: רוקע הארץ על המים; כשנועל מנעליו, יברך: שעשה לי ב כל צרכי; כשהולך, יברך: (ז) ג המכין מצעדי גבר; כשחוגר חגורו, יברך: <ב> אוזר ישראל בגבורה, הגה: או לובש (ח) האבנט המפסיק בין לבו לערוה; (ב"י בשם הראב"ד) כשמשים כובע או מצנפת בראשו, יברך: (ט) עוטר ישראל בתפארה; כשיטול ידיו, יברך: ענט"י; כשירחץ פניו, יברך: המעביר שינה מעיני וכו' (י) ד ויה"ר וכו' עד בא"י גומל חסדים טובים לעמו ישראל. אין לענות אמן אחר המעביר שינה מעיני, עד שיחתום גומל חסדים טובים לעמו ישראל, ה שהכל ברכה אחת היא.

סעיף ב עכשיו, מפני שאין הידים נקיות ו וגם מפני עמי הארצות שאינם יודעים אותם, (יא) נהגו לסדרם בבהכ"נ (יב) ועונין אמן אחריהם, ויוצאים (יג) [ה] ידי חובתן.

סעיף ה אם <ו> קדם וברך: זוקף כפופים קודם שברך: מתיר אסורים, (כ) יא לא יברכנה.

סעיף ו יש נוהגין לברך: הנותן ליעף כח, יב <ז> ואין דבריהם נראין. הגה: אך (כא) המנהג פשוט בבני האשכנזים (כב) [ו] לאומרה.

סעיף ז יג יש נוהגים לברך ברכות אחרות, נוספות על אלו, (כג) וטעות הוא בידם.

סעיף ח כל הברכות האלו אם לא נתחייב באחת מהן, כגון שלא שמע קול תרנגול או שלא הלך או לא לבש או לא חגר, אומר אותה ברכה בלא הזכרת השם. הגה: יד וי"א (כד) דאפילו (כה) לא נתחייב בהן (כו) מברך [יב] אותן, דאין הברכה דוקא על עצמו אלא מברכין שהקב"ה ברא צרכי העולם. וכן המנהג, ואין לשנות. (טור ותוס' והרא"ש פרק הרואה ור"ן פ"ק דפסחים וכל בו).

**ליקוטי מהרי"ל ליקוטים**

איתא בתפילת רבי נחוניא בן הקנה שועתינו קבל ושמע צעקתינו יודע תעלומות, והוא כפל לשון, שועתינו קבל ושמע צעקתינו, זה שועה וזהו צעקה. לכך כשהצדיק אומר איזה ברכה ושבח להשי"ת, כדומה ברוך אתה ה' אלקינו מלך העולם מתיר אסורים, הפשיטות של הברכה זו כמו שאומר בפה הפירוש היא שמתיר את האסורים בשבי ובתפיסה, וכשצריך להצדיק להתפלל על איזה יולדת שיפתח את רחמה, הצדיק מתפלל בלבו מתיר אסורים שיפתח רחמה, והקב"ה ברוב רחמיו וחסדיו שומע ומקבל שניהם, המשמעות של אמירת פיו של הצדיק ומחשבת לבו, ונענה בתפילתו על שניהם כאחד. וזה שועתינו קבל, פירוש כמו שאנו אומרים בפינו, ושמע צעקתינו מחשבת לבבינו, כי צעקה היא בלב. וזה שנאמר רצון יראיו יעשה, פירוש מה שהצדיק מתפלל במחשבה במחשבת לבבו, ואת שועתם ישמע פירושו משמעות של לשון אמרי פיו, הקדוש ברוך הוא שמע את שניהם ונענה בתפילתו על שניהם כאחד, ודו"ק: